作者:貫休
標題:上孫使君
內容:聖主得賢臣，天地方交泰。恭惟嶽精粹，多出於昭代。君侯握文鏡，獨立塵埃外。王演俗容儀，崔陵小風概。馨香擁蘭雪，峻秀高嵩岱。嵇松領歲寒，莊劍無礱淬。威稜玉霜直，匠石金槌大。詩穿明月珠，道拍安期背。中興鸞鳳集，直道風雲會。萬卷似無書，三山如曆塊。德乎天所縱，清矣誰堪對。有法在朝端，無塵到冠蓋。具瞻從密勿，旦夕調鼎鼐。為君整衢尊，為君戢蕃塞。豈知吾後意，憂此毗陵最。親手賜彤弓，蒼生是繄賴。下車鄰寇散，是物冰壺內。龔遂愛廉平，次公太繁碎。袴襦砧動地，父母歌闤闠。□雪鎖戈鋋，非煙繞旌旆。寧思子產冰，肯羨任棠薤。忽如春再來，不獨天重戴。昂藏海嶠鶴，冷碧仙庭檜。物物動和氣，家家有新態。芙蓉開帟幕，錦帳無纖壒。鼓角穿凍雲，恩波動耕耒。奸回改精魄，禮教書紳帶。必於堯舜日，還似房杜輩。野人有章句，格力亦慷慨。若不入丘門，世間更誰愛。